b'\n_START_ARTICLE_\nPape\xc5\xbe Konon\n_START_SECTION_\n\xc5\xbdivljenjepis\n_START_PARAGRAPH_\nBizantinsko-gr\xc5\xa1ki vpliv na pape\xc5\xa1ke volitve je prinesel s sabo gr\xc5\xa1ke razvade: zvija\xc4\x8dnost in prepirljivost, nasilnost in podkupljivost. Rimska duhov\xc5\xa1\xc4\x8dina je hotela posaditi na sede\xc5\xbe svetega Petra arhiprezbiterja Petra; nasprotno pa so hoteli senat in voja\xc5\xa1tvo duhovnika Teodorja, katerega je podpiralo tudi ljudstvo. Po dvomese\xc4\x8dnih nemirih so se dogovorili, da se bosta obe stranki odpovedali svojemu kandidatu. Duhov\xc5\xa1\xc4\x8dina, ki je zasedala v Lateranu, je kon\xc4\x8dno izvolila za pape\xc5\xbea Konona, ki so ga vsi sprejeli. _NEWLINE_Konon je bil rojen v Trakiji od o\xc4\x8deta Tra\xc4\x8dana, ki je bil voja\xc5\xa1ki \xc4\x8dastnik; vzgajal se je pa na Siciliji in je \xc5\xbee zgodaj vstopil v cerkveno slu\xc5\xbebo. V Rimu je \xc5\xbee dalj \xc4\x8dasa deloval kot duhovnik, ki je bil \xc5\xbee v letih in bolehen.\n_START_SECTION_\nSmrt\n_START_PARAGRAPH_\nKmalu po izvolitvi je hudo zbolel. Umrl je 21. septembra 687 v Rimu. Pokopan je v cerkvi svetega Petra v Vatikanu.'